
Здравейте! Възнамерявам да отдавам под наем студио в онлайн платформи като airbnb и booking. Досега трябваше собствениците на апартаменти или стаи за гости да ги категоризират. След новите промени, приети в края на декември 2019, категоризацията не е задължителна, но е задължителна регистрация. Къде би следвало да регистрирам студиото като място за настаняване и какви са стъпките , за да бъде всичко “на светло” ? След като задължителната категоризация отпада, необходимо ли ми е съгласието на 51% от собствениците в сградата? Доста се обърках вече, ще се радвам, ако някой може да помогне.


 

Регистрация на студио под наем, според новите промени в ЗТ
==========================================================

 

Здравейте, Димана Богданова, 


съгласно чл. 111, ал. 2 от ЗТ следва да се извърши регистрация от кмета на общината или оправомощени от него лица в случаите на чл. 113, ал. 2 от ЗТ. Според последната разпоредба хотелиерство в стаи за гости, апартаменти за гости и къщи за гости може да извършва и лице, което не е търговец по смисъла на Търговския закон, включително когато те са част от обитаваното от него жилище в жилищна сграда. В тези случаи стаите за гости и апартаментите за гости, ако не са категоризирани, се регистрират при условия и по ред, определени с наредбата по чл. 121, ал. 5. Можете да прегледате и НАРЕДБА ЗА ИЗИСКВАНИЯТА КЪМ МЕСТАТА ЗА НАСТАНЯВАНЕ И ЗАВЕДЕНИЯТА ЗА ХРАНЕНЕ И РАЗВЛЕЧЕНИЯ И ЗА РЕДА ЗА ОПРЕДЕЛЯНЕ НА КАТЕГОРИЯ, ОТКАЗ, ПОНИЖАВАНЕ, СПИРАНЕ НА ДЕЙСТВИЕТО И ПРЕКРАТЯВАНЕ НА КАТЕГОРИЯТА.  

Повече информация можете да получите на място в съответната община. 


За контакти – тел. 0898 303092  

Поздрави,  

адв. Николина Митова




Благодаря Ви!


